Trump lewer belangrikste toespraak van sy presidentskap tot dusverPres. Donald Trump. Foto: AP Photo/Evan Vucci Verlede Donderdag, voor duisende ondersteuners in die Poolse hoofstad, Warskou, het die Amerikaanse president, Donald Trump, seker die belangrikste toespraak van sy eerste paar maande in die Withuis gelewer. Die redaksie van die grootste Amerikaanse koerant, The Wall Street Journal, het tereg na afloop van die toespraak gevra waarom Trump meer as ses maande gewag het om sóo ’n bepalende toespraak te lewer. Die kern van Trump se toespraak, waarin hy talle kere na die Weste en na Westerse beskawing verwys het, is die vraag of Westerse volkere nog die wil het om te bly voortbestaan. Hierdie vraag lê natuurlik ten grondslag van die meeste uitdagings wat Westerse lande vandag moet hanteer, maar is een wat moeilik in wêreldstede soos New York, Parys, Londen of Berlyn gevra sou kon word. Warskou is egter anders. Pole is soos die meeste lande in Oos-Europa meer konserwatief, minder politiek korrek en sekerlik dieper bewus van die waarde van ’n stryd vir die behoud van die goeie. Trump se verwysing na die wyse waarop een miljoen Pole in 1979 saam met pous Johannes Paulus II in Warskou bymekaargekom het om te skree: Ons soek God!, was ’n perfekte vertrekpunt vir sy argument dat min volkere beter as die Pole weet wat soms nodig is om die Westerse beskawing lewend te hou. Hierdeur sluit Trump aan by pous Benedictus XVI wat ook ’n paar jaar gelede Europa gewaarsku het dat die sekularisering van die vasteland tot ’n bestaanskrisis vir sy mense aanleiding sal gee. In sy toespraak verlede week sê Trump dat die voorbestaan van die Weste nie sal afhang van Westerse lande se finansiële en militêre vermoëns nie, maar wel van Westerlinge se wil om hul waardes te alle koste te beskerm. Die beskerming van grense, sterk gesinne en gedeelde Christelike waardes was van die punte waarop Trump gefokus het. Drie verdere bedreigings vir die voortbestaan van die Weste wat Trump in sy toespraak uitgelig het, is die opkoms van radikale Islam in Europa, die kruipende burokrasie wat mense van hul dryfkrag en welvaart beroof en derdens magte van buite die Weste wat Westerse waardes uittart en bedreig. Trump was reguit en eerlik dat hy glo dat die voortbestaan van die Westerse beskawing van sy eie mense se wil om te oorleef, eerder as van bedreigings van buite, sal afhang. Terwyl Warskou ’n veilige keuse vir die lewering van hierdie toespraak was, het die woorde van sy toespraak in elke dorp en stad van die Westerse wêreld weergalm. Globalistiese, nieuliberale koerante en televisiekommentators het dit as gevaarlike nasionalisme afgemaak. Dit is egter gewone Westerlinge wat toenemend by die boodskap van Trump aansluiting vind. Dit is die miljoene mense wat oor die afgelope paar jaar vir Marine le Pen in Frankryk, Nigel Farage in Brittanje, Norbert Hofer in Oostenryk, Viktor Orban in Hongarye en natuurlik vir Trump self in die VSA gestem het wat besef dat die toekoms van die Weste bedreig word, dat Westerse waardes beskerm moet word en dat nuwe leiers nodig is om Westerse volkere hierin te lei. Trump het met verlede week se toespraak nuwe fokus op sy presidentskap geplaas. Die vraag is of hy die geleentheid sal aangryp om ’n projek van Westerse herophou, wat hy begin het, met ywer voort te sit.